b'\n_START_ARTICLE_\n\xc5\xa0esta egip\xc4\x8danska dinastija\n_START_PARAGRAPH_\n\xc5\xa0esta dinastija egip\xc4\x8danskih faraonov je za Tretjo, \xc4\x8cetrto in Peto dinastijo kot zadnja vladala v Starem egip\xc4\x8danskem kraljestvu.\n_START_SECTION_\nTeti\n_START_PARAGRAPH_\nDinastijo je ustanovil Teti. Poro\xc4\x8den je bil z Iput, ki je bila zelo verjetno h\xc4\x8derka faraona Unasa, zadnjega iz Pete dinastije. Maneto pi\xc5\xa1e, da so Tetija umorili njegovi telesni stra\xc5\xbearji, vendar  tega ne potrjuje noben primarni vir.\n_START_SECTION_\nPepi I.\n_START_PARAGRAPH_\nFaraoni \xc5\xa0este dinastije so organizirali rudarske odprave v Vadi Maghara na Sinaj, kjer so rudarili turkiz in bakrovo rudo, in rudnike v Hatnubu in Vadi Hammamatu. Faraon D\xc5\xbeedkare je poslal trgovsko odpravo na jug v Punt in na sever v Biblos v sodobnem Libanonu, Pepi I. pa tudi v Eblo v sodobni Siriji.\n_START_SECTION_\nPepi II.\n_START_PARAGRAPH_\nPepi II. je bil najbolj opazen \xc4\x8dlan \xc5\xa0este dinastije. Vladal je 94 let in bil eden od najdlje vladajo\xc4\x8dih monarhov v zgodovini.\n_START_SECTION_\nNitikret\n_START_PARAGRAPH_\nZa Nitikret, znano tudi pod njeni gr\xc5\xa1kim imenom Nitokris, so nekateri znanstveniki prepri\xc4\x8dani, da ni bila samo prva faraonka, ampak tudi prva kraljica na svetu, \xc4\x8daprav trenutno prevladuje mnenje, da je njeno ime napa\xc4\x8den prevod imena faraona Netjerkareja.\n_START_SECTION_\nVzpon plemstva\n_START_PARAGRAPH_\nZ nara\xc5\xa1\xc4\x8dajo\xc4\x8dim \xc5\xa1tevilom biografskih napisov v nekraljevih grobnicah  se je za\xc4\x8delo \xc5\xa1iriti tudi na\xc5\xa1e poznavanje takratne zgodovine.   V teh zapisih je bil na primer podatek o neuspe\xc5\xa1ni zaroti proti Pepiju I., v pismu mladega faraona Pepija II. pa zapis, da se je ena od odprav vrnila iz de\xc5\xbeele Jam ju\xc5\xbeno od Nubije v Egipt s pleso\xc4\x8dim pritlikavcem._NEWLINE_Nara\xc5\xa1\xc4\x8dajo\xc4\x8de \xc5\xa1tevilo napisov hkrati ka\xc5\xbee na nara\xc5\xa1\xc4\x8dajo\xc4\x8do mo\xc4\x8d plemstva, ki je \xc5\xa1e bolj oslabila absolutno oblast  faraona. Domneva se, da je po smrti Pepija II. mo\xc4\x8d njegovih vazalov postala dovolj trdna, da so se upirali oblasti \xc5\xa1tevilnih njegovih naslednikov, kar bi lahko pripomoglo k hitremu propadanju Starega kraljestva.'